Filarmonica Banatul Timișoara

Concert simfonic al Orchestrei Facultății de Muzică și Teatru Timișoara
2023-05-24 19:00 - 21:00 (Europe/Bucharest) | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra Facultății de Muzică și Teatru din cadrul Universității de Vest Timișoara vine pe scena Sălii Capitol, miercuri, 24 mai 2023, de la ora 19:00, pentru un concert simfonic în care vom audia Concertul pentru pian și orchestră nr. 2 de S. RACHMANINOV și Simfonia nr. 3 Eroica de L. VAN BEETHOVEN.

Dirijorul concertului va fi SEBASTIAN FELEA.

Evenimentul îl va avea ca solist pe pianistul LUCAS KOHL.

Recital vocal - VOCES TIMISIENSES
2023-05-23 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Ansamblul vocal oficial al Filarmonicii Banatul Timișoara – VOCES TIMISIENSES, dirijat de LUCIAN ONIȚA, vă invită la un recital vocal, marți, 23 mai 2023, de la ora 19:00, în Sala Capitol.

În program, lucrări de: A. LOTTI, A. PAȘCANU, N. URSU, G. DINICU, G. MĂLĂNCIOIU, E. WHITACRE, L. COHEN, M. LAURIDSEN, F. TICHELI, K. NYSTEDT, S. RAHMANINOV, A. VIVALDI, J. S. BACH, L. VAN BEETHOVEN.

Concert simfonic - Orchestra Liceului de Artă „Ion Vidu”
2023-05-20 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Pe scena Sălii Capitol urcă sâmbătă, 20 mai 2023, de la ora 19:00, Orchestra Liceului de Artă „Ion Vidu”, pentru un concert simfonic al cărui dirijor va fi drd. ANDREAS SCHEIN.

Soliști: SEBASTIAN MANNING – vioară
LOIS MUNTEAN – vioară
ROBERT TIUTIUC – vioară
TUDOR IONESCU – violoncel
ANDREEA TEODORESCU – soprană
MARIA PÎRVULESCU – clavecin

În program:
G. ROSSINI – Uvertura la Opera „Maometto II”
P. DE SARASATE – Fantezia Carmen pentru vioară și orchestră
A. VIVALDI – Concert pentru două viori, violoncel și orchestră de coarde în re minor, RV. 565
W. A. MOZART – Aria „Deh vieni non tardar” din opera „Le Nozze di Figaro”
I. RIPKA – Serbische Rhapsodie (primă audiție absolută)
S. BRADLEY – Tom and Jerry, Blue Cat Blues (Orchestrație: Andreas Schein)

Concert simfonic | Dirijor: FAYÇAL KAROUI, solist: DANIEL CIOBANU – pian
2023-05-19 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra simfonică a Filarmonicii Banatul Timișoara, dirijată de FAYÇAL KAROUI susține vineri, 19 mai 2023, de la ora 19:00, un concert simfonic ce îl are ca solișt pe renumitul pianist DANIEL CIOBANU.
În program:
C. DEBUSSY / A. CAPLET – Clar de lună
M. RAVEL – Concertul pentru pian și orchestră în sol major
C. FRANCK – Simfonia în re minor
În continuare, avancronica de concert, semnată de maestrul Mircea Tătaru
„O seară cu muzică franceză ne propune maestrul Fayçal Karoui, dirijorul concertulu. Vom asculta — Clar de lună de Claude Debussy/ A. Caplet, Concertul pentru pian şi orchestră în sol major de Maurice Ravel şi Simfonia în re minor de César Franck.
Muzicologii spun că Debussy ar fi rămas un mare compozitor, chiar dacă ar fi scris numai muzică pentru pian. Ei au fost dornici să pătrundă secretele stilului lui Debussy, farmecului său, descoperind o muzică aparte în care fiecare nouă pagină, care este mereu alta. Clar de lună este una dintre cele patru părţi care compun Suita bergamască pentru pian, o lucrare din perioada de formare a compozitorului. Era student în 1890 când a compus suita, pe care a revizuit-o în 1905. Cele patru părţi ale suitei sunt Prélude, Menuet, Clair de lune şi Passepied.
Întâlnită des pe scenele de concert, piesa pe care o vom asculta este cea mai îndrăgită de către public. André Caplet a orchestrat-o în 1927.
Concertul în sol major pentru pian şi orchestră a fost compus de Ravel între anii 1929 şi 1931. Vom observa structura clasică a acestui concert, dar şi vitalitatea sa excepţională, exprimarea plină de curaj şi virtuozitate. Nicio urmă de presentiment în legătură cu tulburările serioase ale sănătăţii sale, de care era conştient. Mai mult, a introdus în mod substanţial în concert armonii şi formule de jazz, influenţe ale vizitelor în Statele Unite. Premiera a fost în 14 ianuarie 1932, la Paris, cu celebra Marguerite Long ca solistă. Premiera americană s-a petrecut la Boston în aprilie, acelaşi an. Noi vom asculta concertul în interpretarea pianistului Daniel Ciobanu.
Compozitorul belgian César Franck a compus puţine lucrări, doar către sfârşitul vieţii, toate intrând în patrimoniul culturii universale ca foarte valoroase. Încurajat de succesul obţinut cu Variaţiunile pentru pian şi orchestră în 1885, el lucrează aproape doi ani la o simfonie în re minor, unde foloseşte cu succes structura ciclică întâlnită în lucrările lui Berlioz şi Saint-Saëns. Toate cele trei părţi sunt străbătute, în diferite moduri, de motivele ce apar la început, realizând o unitate în suflul romantic al simfoniei. Premiera a fost la Conservatorul din Paris, în februarie 1889, cu un an înainte de moartea compozitorului. Cu toate că era născut în Belgia, se considera francez, trăind toată viaţa în Franţa.
La fel ca şi Hector Berlioz, Franck a avut soarta de a fi preţuit mai târziu, pentru că, la vremea ei, simfonia sa a trecut neobservată. Mai apoi, a făcut ocolul lumii ca o creaţie reprezentativă a romantismului francez. Franck a dăruit romantismului târziu o lucrare simfonică de referinţă, o lucrare monumentală, impunătoare. Prin talentul lui deosebit de armonist şi contrapunctist, prin valenţele conceptului discursului său ciclic, el a realizat legături şi drumuri pentru viitor. Această construcţie solidă este o „[…] necontenită ascensiune spre bucuria pură şi spre lumina înviorătoare”, aşa cum s-a exprimat Vincent D`Indy în cartea sa despre César Franck.
Este de aplaudat iniţiativa unei seri de muzică franceză, pentru că această muzică are particularităţi speciale, pe care orchestra noastră le va dezvălui cu multă măiestrie.”

Recital de pian Labyrinth | DAVID GREILSAMMER
2023-05-18 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Recunoscut drept unul dintre cei mai îndrăzneți dirijori și pianiști ai zilelor noastre și aclamat pentru interpretările pe dare le dă lucrărilor scrise de Mozart, David Greilsammer a interpretat toate Sonatele pentru pian ale lui Mozart într-un „maraton” de o zi la Paris. De asemenea, a cântat și a dirijat toate cele douăzeci și șapte de concerte pentru pian ale lui Mozart, în nouă concerte consecutive.
Avem ocazia să îl ascultăm înterpretând lucrări de L. JANÁČEK, J. B. LULLY, L. VAN BEETHOVEN, G. CRUMB, G. LIGETI, J. S. BACH, E. GRANADOS, E. SATIE, C. P. E. BACH, O. PELZ, M. MARAIS, A. SCRIABIN, J. F. REBEL, joi, 19 mai 2023, de la ora 19:00, la Sala Capitol.
Eveniment realizat în parteneriat cu Institutul Francez.

Concert simfonic al Orchestrei de Tineret a Uniunii Europene (EUYO Orchestra) | Dirijor și solist: DANIEL ROWLAND
2023-05-17 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Ne bucurăm de un frumos concert simfonic, miercuri, 17 mai 2023, rezultat în urma colaborării dintre Orchestra de Tineret a Uniunii Europene (EUYO Orchestra) și Facultatea de Muzică și Teatru din cadrul UVT. Dirijor și, în același timp, solist va fi violonistul DANIEL ROWLAND.
În program:
S. BACH – Ofranda muzicală: Ricercar a 6, BWV 1079
RILEY- In C
Sir H. BIRTWISTLE – Cortege
VIVALDI / C. FIZZAROTTI/ AKQA / JVM / HUGH CROSTHWAITE – The [Uncertain] Four Seasons

Recital HARPISSIMA | Soliști: ALEXANDER BOLDACHEV, MIHAELA FAUR
2023-05-13 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Sunetele a două harpe, mânuite cu pricepere și talent de soliștii ALEXANDER BOLDACHEV și MIHAELA FAUR, ne vor încânta auzul, sâmbătă, 13 mai 2023, în cadrul recitalului HARPISSIMA. Evenimentul va avea loc de la ora 19:00, în Sala Capitol. În program, lucrări de C. DEBUSSY, A. BOLDACHEV, S. RAHMANINOV, P. I. CEAIKOVSKI, D. ȘOSTAKOVICI, E. SATIE, G. ROSSINI, M. GLINKA, M. MUSSORGSKI, S. SVIRIDOV, A. ALYABIEV.

Recital educativ | Muzică din desene animate (2-7 ani)
2023-05-13 11:00 - 12:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Copiii de 2-7 ani sunt invitați să facă cunoștință cu muzica desenelor animate ce le-au fascinat copilăria părinților lor și care, cu siguranță, le vor rămâne și lor întipărite în amintire. Aranjamentele sunt realizate de CRISTIAN SPĂTARU. Recitalul educativ Muzică din desene animate are loc sâmbătă, 13 mai 2023, de la ora 11:00, în Sala Capitol.

Concert simfonic | Dirijor: WALTER HILGERS, solist: ALEXANDER BOLDACHEV - harpă
2023-05-12 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Ediția a V-a a Festivalului HARPISSIMA aduce pe scena Sălii Capitol un concert al Orchestrei simfonice a Filarmonicii Banatul Timișoara, împreună cu harpistul elvețian ALEXANDER BOLDACHEV. Dirijorul concertului de vineri, 12 mai 2023, de la ora 19:00 este WALTER HILGERS.
În program:
A. BOLDACHEV – Teme din trei balete de P. I. Ceaikovski, pentru harpă și orchestră (p.a.a.)
P. I. CEAIKOVSKI – Simfonia nr. 2 în do minor, op. 17

În continuare, avancronica de concert, semnată de maestrul Mircea Tătaru:
„Maestrul Walter Hilgers va conduce de la pupitrul dirijoral concertul simfonic din 12 mai, ce va avea următorul program: Teme din trei balete pentru harpă şi orchestră de Piotr Ilici Ceaikovski/ Alexander Boldachev şi Simfonia nr.2 în do minor, op.17 de Ceaikovski.
Faimos harpist, Alexander Boldachev, se dovedeşte şi compozitor, pentru că în deschiderea concertului simfonic, el a aranjat pentru harpă şi orchestră trei balete celebre din creaţia lui Ceaikovski.
A doua simfonie a compozitorului rus, pe care o vom asculta vineri seara, a fost compusă în 1872 şi a întrunit aprecierile tuturor, în special ale grupului Celor cinci, un grup de cinci mari compozitori ruşi înfiinţat de Mili Balakirev. A durat un timp destul de lung, şase ani, de la prima sa simfonie până la compunerea celei de-a doua. Datorită faptului că Ceaikovski a folosit cântece populare din folclorul ucrainean, simfonia a fost denumită Mica Rusie, Ucraina fiind considerată astfel, pe atunci. Motivul? Când a compus-o se afla în vacanţa de vară în Kamianka, Ucraina, împreună cu sora sa Alexandra şi familia ei. În introducerea primei părţi se aude o variantă ucraineană a cântecului Jos pe măicuţa Volga, iar tema finalului, partea a IV-a, se bazează pe un celebru dans ucrainean, Cocorul. Partea întâi are un caracter dramatic, elementul caracteristic fiind un motiv descendent, plin de însufleţire, folosit de compozitor în unele uverturi ale operelor sale. În opoziţie, tema a doua este nostalgică, precum o melodie de dragoste. Partea întâi poate fi caracterizată ca o imagine umană, cu constrângeri şi episoade intime. Partea a doua îmbină un marş cu un cântec popular. Marşul a fost copiat din unele părţi ale operei Undina, o lucrare distrusă de însuşi Ceaikovski. În partea a treia, mai ales în partea mediană savurăm un umor viguros. Un grup de suflători intonează melodii de dans, specific aşezărilor de la ţară. În secţiunea principală, apare un scherzo strălucitor, moment de mare măiestrie componistică. Finalul, bazat pe melodia celebrului dans Cocorul, este unul din marile creaţii ale simfonismului ceaikovskian, o expresie reuşită a optimismului şi umorului popular. Cu tot succesul de la premieră, compozitorul nu era pe deplin satisfăcut. El a revizuit un an întreg simfonia, rescriind începutul şi scurtând finalul cu 150 de măsuri. Părea o altă lucrare, dar aceasta este varianta pe care o găsim pe afişele de concert. El a dedicat simfonia filialei din Moscova a Societăţii Muzicale Ruse.”

Recital cameral „De la romantic la modern” | WEST BRASS QUINTET
2023-05-09 19:00 - 20:00 | Sinagoga din Cetate, Str. Mărășești, nr. 6, Timișoara, Timiș, România
Sinagoga din Cetate va răsuna în acordurile instrumentelor de alamă, marți, 9 mai 2023, de la ora 19:00, într-un recital al WEST BRASS QUINTET, intitulat De la romantic la modern. În cadrul evenimentului ce face parte din „Timișoara pentru TINEri”, vom audia lucrări ale compozitorilor KOETSIER, E. BOZZA, V. EWALD.
Soliști:
IULIUS MECEA – corn
ANDREI CANDRIANU – trompetă
CORNELIU MEICI – trompetă
BOGDAN DIJMĂRESCU – trombon
FELIX BURGHELEA – tubă

Workshop de percuție susținut de DORU ROMAN
2023-05-09 15:30 - 16:30 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
În cadrul „Timișoara pentru TINEri”, marți, 9 mai 2023, tinerii au ocazia să afle secretele instrumentelor de percuție de la un artist desăvârșit – DORU ROMAN, solist percuționist al Filarmonicii Banatul Timișoara. Workshop-ul are loc de la ora 15:30, la Sala Capitol, iar intrarea este gratuită, pe bază de invitație.

Recital educativ | Miracolul muzicii pentru bebeluși (0-2 ani)
2023-05-06 11:00 - 12:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Lucrări cu grijă alese de către violonista MARTA CHIȘ și de către harpista MIHAELA FAUR au menirea de a-i familiariza pe cei mai mici dintre spectatorii noștri cu acordurile muzicii clasice. O astfel de ocazie le-o oferim în data de 6 mai 2023, de la ora 11:00, la Sala Capitol.

Concert vocal-simfonic extraordinar | Deschiderea Festivalului Internațional Timișoara Muzicală
2023-05-05 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Deschiderea Festivalului Timișoara Muzicală – programată pentru vineri, 5 mai 2023, la ora 19:00, la Sala Capitol – se anunță a fi un eveniment special, prin concertul vocal-simfonic extraordinar cu cantata Carmina Burana de C. ORFF, ocazie cu care vor urca pe podiumul de concert corurile și orchestrele celor două instituții muzicale ale orașului: Filarmonica Banatul Timișoara și Opera Națională Română Timișoara.
Dirijor: RADU POPA
Dirijorul corului: IOSIF TODEA
Soliști: MARIANA BULICANU – soprană
VALENTIN RACOVEANU – tenor
IONUȚ PASCU – bariton

În continuare, avancronica de concert semnată de maestrul Mircea Tătaru:
„Data de 5 mai este marcată de deschiderea Festivalului anual al Timişoarei, un eveniment cu atât mai important cu cât anul acesta suntem Capitală Europeană a Culturii. În deschiderea Festivalului Internaţional Timişoara Muzicală, iubitorii de muzică vor putea asculta „Carmina Burana” de Carl Orff. Este o cantată scenică compusă între anii 1935-1936 şi se bazează pe texte poetice conţinute într-un manuscris din secolul al XIII-lea, descoperit într-o mânăstire benedictină, aproape de localitatea Bad Tölz, în Bavaria. Manuscrisul se numeşte Codex Latinus Monacensis şi actualmente se găseşte la Biblioteca Naţională din Műnchen. A fost publicat în 1847 de Johann Andreas Schmeller care i-a şi dat numele. Este scris în latină şi o parte în germana veche. Aşa cum se uza la începutul Evului Mediu, textele sunt intercalate de sfaturi morale şi didactice, pentru că o bună parte din texte sunt imnuri bahice, cântece cu conţinut erotic sau parodii blasfemice la ceremonia liturgică. Deşi manuscrisul conţinea şi urme de melodii, Orff a compus o muzică nouă pe aceste texte, muzică influenţată de Renaştere şi începuturile epocii baroce, şi a făcut din ritm, elementul fundamental al lucrării. Trebuie să observăm că Orff oferă o soluţie radicală prin reducerea mijloacelor moderne şi sofisticate, înlocuindu-le cu entităţi melodice şi ritmice rudimentare, pe care le gradează progresiv, producând efecte accesibile, de mare pregnanţă. Lucrarea a fost prezentată pentru prima dată la Opera din Frankfurt, în 8 iunie 1937 şi a avut un succes extraordinar, succes repetat pe toate scenele de concert până azi.
Concertul vocal-simfonic de deschidere se va desfăşura în colaborare cu Opera Naţională Română din Timişoara şi va fi dirijat de maestrul Radu Popa.
Corul „Ion Românu” a fost pregătit de maestrul Iosif Todea. Soliştii vocali sunt: soprana Mariana Bulicanu, tenorul Valentin Racoviceanu şi baritonul Ionuț Pascu.”

Concert aniversar BEGA BLUES BAND - 40 de ani
2023-04-30 19:00 - 21:00 | Timiș
Legendara trupă BEGA BLUES BAND aniversează 40 de ani existență. Sărbătorim momentul la Sala Capitol, duminică, 30 aprilie, de la ora 19:00, printr-un concert susținut împreună cu Orchestra Facultății de Muzică și Teatru Timișoara.
Dirijorul concertului va fi maestrul RADU POPA.

Soliști:
MARIA CHIORAN – voce
LUCIAN NAGY – instrumente de suflat și percuție
MIRCEA BUNEA – chitară
TONI KÜHN – claviaturi, melodica
JOHNNY BOTA – chitară bas
FERENCZ SZEKERES – baterie

Invitați:
AURA TWAROWSKA – mezzosoprană
ALEXANDRA GUȚU – violoncel
BOGY NAGY – voce
SASHA BOTA – violă

În program:
G. ALMAȘI – 3B Forty Ouverture
G. GERSHWIN – Summertime
G. GERSHWIN – Lady Be Good
J. BOTA – Song for Sasha
I. BERLIN – Cheek to Cheek
J.HENDRIX – Hey Joe
G. BENSON – On Broadway
J. BOTA – Brassica Oleracea
R. OSCHANITZKY – Iubirea noastră-i o vioară
STING – Fields of Gold

Concert simfonic | Dirijor: DAVID CRESCENZI, solist: DORU ROMAN
2023-04-28 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra simfonică a Filarmonicii Banatul Timișoara, dirijată de DAVID CRESCENZI va susține vineri, 28 aprilie, de la ora 19:00, în Sala Capitol, un concert simfonic al cărui solist va fi percuționistul DORU ROMAN.
Îi dedicăm acest concert maestrului Sabin Păutza, în anul în care marele compozitor a împlinit 80 de ani.

În program:
L. BERNSTEIN – Uvertura la opera Candide (p.a.)
S. PĂUTZA – Concertul pentru percuție și orchestră
L. BERNSTEIN – Dansurile simfonice din West Side Story

În continuare, avancronica semnată de maestrul Mircea Tătaru:
„Muzică nord-americană pe scena Sălii Capitol în seara de 28 aprilie. Maestrul David Crescenzi va dirija — Uvertura Candide şi Dansurile simfonice din West Side Story de Leonard Bernstein şi, între ele, Concertul pentru percuţie şi orchestră de Sabin Păutza. Este un omagiu adus compozitorului român care anul acesta a împlinit 80 de ani.Candide este o operetă compusă de Bernstein între 1955-1956. Ea se bazează pe o nuvelă cu acelaşi nume a lui François-Marie Arouet de Voltaire. La premieră nu a avut succes. Mai apoi, şi-a câştigat un bun renume, după ce compozitorul a revizuit lucrarea, adăugând episoade mai creative. Voltaire ridiculizează religia, teologia, guvernele, armatele şi toate filosofiile. Necazurile şi aventurile lui Candide, din operetă, sunt aproape la fel de variate şi jalnice ca cele ale eroului optimist al lui Voltaire. Uvertura oferă o privire despre muzica din operetă. Ea încorporează fragmente din melodiile The best of all possible Worlds, Battle Music, Oh, Happy We şi Glitter Be gay. Dar mai există şi melodii compuse doar pentru uvertură, reuşind să alcătuiască o deschidere spectaculoasă pentru ceea ce urmează. Uvertura a fost foarte bine primită în întreaga lume. La New York, în onoarea fostului lor director muzical, în mod tradiţional, ea se execută fără dirijor!
O scurtă prezentare a compozitorului Sabin Păutza, al cărui concert pentru percuţie şi orchestră (Schlagzeug Konzert) îl vom asculta în interpretarea percuţionistului Doru Roman. Păutza s-a născut în anul 1943, la Cîlnic, lângă Reşiţa. A absolvit Universitatea Naţională de Muzică Bucureşti, unde s-a specializat în dirijat şi compoziție, perfecţionându-se mai apoi, la „Accademia Musicale Chigiana” din Siena (Italia). S-a stabilit 1984 în Statele Unite, unde, pe lângă activitatea de profesor şi compozitor, a dirijat mai multe orchestre. Pentru activitatea sa în domeniul compoziţiei a fost distins cu mai multe premii, printre care amintim Premiul „George Enescu” al Academiei, Premiul Uniunii Compozitorilor, Premiul de compoziţie al Concursului Internaţional din Salt Lake City, Utah, Marele Premiu „Doctor Martin Luther King”. Este cetăţean de onoare al oraşului Reşiţa, şi al oraşului Plainfield din New Jersey.
West side story, în traducere Poveste din cartierul de vest, este o adaptare muzicală deosebit de reuşită a eternei poveşti de dragoste a lui Romeo şi Julieta. Celebra tragedie a lui Shakespeare se mută într-un cartier mărginaş din New York. Asistăm la lupta teribilă dintre două bande rivale, americani şi portoricani care-şi dispută supremaţia în cartier. Se înfiripă o dragoste interzisă între liderul celor de la The Jets, Tony, şi frumoasa Maria, portoricana de la The Sharks. După tensiuni şi lupte, Maria îl găseşte mort pe iubitul ei şi decide să se sinucidă, precum în vechea poveste. Dar, americanii sunt puţin mai optimişti, totul se termină cu o împăcare generată de protestul energic al Mariei împotriva duşmăniilor şi luptelor. Premiera acestui Music-hall a avut loc la Washington DC, în august 1957, şi, timp de doi ani, a ţinut afişul, 772 de spectacole, după care a fost efectuat un turneu naţional. În 1960, Bernstein a extras o suită orchestrală de dansuri simfonice care urmează episoadele principale ale dramei.
După cum vom observa în seara de vineri, de pe scena Sălii Capitol, suita este o minune de diversitate melodică şi stilistică. Cine a văzut filmul turnat în 1961, va savura din nou muzica acestui mare succes: West side story.”

Recital de pian TAMÁS ÉRDI
2023-04-27 19:00 - 20:00 | Centrul Reformat Noul Mileniu, Strada Morarilor 1b, Timișoara, Timiș, România
TAMÁS ÉRDI va susține un recital de pian la Centrul Reformat Noul Mileniu, joi, 27 aprilie 2023. Deși nevăzător, solistul este recunoscut pentru sensibilitatea deosebită cu care interpreteză. Este câștigător a numeroase premii internaționale și a fost invitat să cânte pe unele dintre cele mai mari scene ale lumii.

În program:
F. CHOPIN – Andante spianato și marea poloneză, op. 22
F. CHOPIN – Patru mazurci, op. 24
F. CHOPIN – Preludiu în re bemol major, op. 28, nr. 15
F. LISZT – Sposalizio
F. LISZT – Fântânile de la Villa d’Este
F. LISZT – Rapsodia ungară nr. 3
F. LISZT – Rapsodia ungară nr. 6

Recital educativ | Comorile ascunse ale muzicii vocale (12-18 ani)
2023-04-26 14:00 - 15:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Muzica vocală își dezvăluie secretele pentru tinerii de 12-18 ani, într-un recital educativ susținut de Ansamblul VOCES TIMISIENSES, miercuri, 26 aprilie, de la ora 14:00, în Sala Capitol.

Dirijorul ansamblului este LUCIAN ONIȚA.

Pentru o atmosferă destinsă și interactivă, actorul ADRIAN JIVAN va intra în rolul moderatorului.

Recital cameral TRIO CONTRASTE | După 40 de ani
2023-04-24 19:00 - 20:30 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
TRIO CONTRASTE aniversează 40 de ani de activitate muzicală alături de public. Sărbătoarea va fi marcată printr-un recital cameral, luni, 24 aprilie, de la ora 19:00, la Sala Capitol.

Soliști:
ION BOGDAN ȘTEFĂNESCU – flaut Muramatsu
DORU ROMAN – percuție
SORIN PETRESCU – pian

În program:
F. GULDA – Introduktion und Scherzo
C. KELLER – Mozart în Argentina
C. KELLER – Beethoven în Brazilia
R. GEORGESCU – Cântecul Daciei
P. COULTER – Winter’s Crossing (Suită irlandeză)
D. DEDIU – Cartoon Variations pe o temă de Mozart
D. BRUBECK – Iberia
D. BRUBECK – Blues
D. BRUBECK – Blue Rondo á la Turk

Recital educativ | Destinații muzicale (12-18 ani)
2023-04-22 11:00 - 12:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Copiii și adolescenții au program special, sâmbătă, 22 aprilie, de la ora 11:00, la Sala Capitol. Solistul DORU ROMAN – percuționist al Filarmonicii Banatul Timișoara îi va purta într-o călătorie muzicală ce va face înconjurul lumii.

Evenimentul este recomandat categoriei de vârstă 12-18 ani.

Concert simfonic extraordinar | Dirijor: STEFAN GEIGER, solist: ANDREI IONIȚĂ
2023-04-21 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Sub bagheta maestrului STEFAN GEIGER, dirijor invitat permanent, Orchestra simfonică a Filarmonicii Banatul Timișoara va susține un concert simfonic extraordinar vineri, 21 aprilie 2023, de la ora 19:00, în Sala Capitol. Solist va fi violoncelistul ANDREI IONIȚĂ, solist în Rezidență al Filarmonicii Banatul Timișoara, în 2023.
În program:
G. ANTHEIL – Uvertura Tom Sawyer
A. HACIATURIAN – Concertul pentru violoncel și orchestră în mi minor
I. STRAVINSKI – Ritualul primăverii

În continuare, avancronica de concert, semnată de maestrul Mircea Tătaru:

„Concertul simfonic al filarmonicii din 21 aprilie, va fi dirjat de maestrul Stefan Geiger, care ne propune următorul program: Uvertura „Tom Sawyer” de George Johann Carl Antheil, Concertul pentru violoncel şi orchestră în mi minor de Aram Haciaturian şi Ritualul Primăverii de Igor Stravinski.La începutul secolului XX a existat un compozitor american avangardist cu numele George Johann Carl Antheil. Ca pianist şi compozitor, avea plăcerea de a fi un inventator în domeniul muzical, explorând mereu în domeniul sunetelor, de la cel muzical până la cel mecanic. Muzica sa, până la vârsta de 20 de ani, i-a determinat pe critici să-l denumească Băiatul rău.
A plecat în Europa, unde a stat 10 ani. Acolo, eroul lui a fost Igor Stravinski, dar ulterior muzica lui s-a deosebit substanţial de a marelui compozitor. La întoarcere, a compus muzică pentru film şi televiziune. American, pragmatic fiind, îl interesa să se întreţină pe el şi familia. Muzica sa a devenit mai tonală, mai comercială. Orchestra Simfonică din St. Louis, Missouri, i-a comandat o lucrare pentru a şaptesprezecea aniversare. Premiera a fost în 18 februarie 1950, sub conducerea dirijorului Vladimir Golschmann. Aici, compozitorul a folosit diverse mijloace melodice, dar mai ales ritmice, pentru a reda portretul lui Tom Sawyer, cu aventurile lui.
Concertul pentru violoncel s-a născut din oferta lui Haciaturian de a compune câte un concert pentru fiecare dintre membrii unui celebru trio sovietic, care a existat din 1941 până în 1963. Membrii erau Lev Oborin, pianist, David Oistrah, violonist şi Sviatoslav Knuschevitsky, violoncel. Concertul pentru violoncel a fost ultimul compus, în 1946. La 30 octombrie a fost premiera în marea sală a Conservatorului din Moskova. Solist, bineînţeles, cel căruia îi fusese dedicat. Datorită faptului că atmosfera generală este simfonică, unii comentatori au afirmat că este o simfonie cu violoncel solist. Este structurat în trei mişcări, dar între partea a doua şi a treia nu există pauză. Lucrarea a fost unul dintre motivele pentru care Haciaturian a fost înlăturat din Uniunea Compozitorilor. Ce i s-a reproşat? Comisarul cultural de tristă amintire, Jdanov, era enervat la culme pentru cultul disonanţelor şi atonalităţii în muzică din unele lucrări ale lui Prokofiev, Haciaturian sau Șostakovici. În acest concert pentru violoncel, este adevărat că Haciaturian manifestă o plăcută aplecare spre armonii îndepărtate, mai disonante. Totuşi, acestea erau doar pasagere, preponderenţa este tonală, plină de melodicitate, tonuri melancolice, uneori orientale, în orice caz atractive.
Dacă publicul din Paris, la începutul secolului al XX-lea, era obişnuit cu audiţia unor lucrări închinate primăverii, aşa cum era bunăoară Simfonia I de Schumann, interpretată de orchestra noastră simfonică în această stagiune, este aproape de înţeles de ce s-a scandalizat atât de tare la prima audiţie a „Sărbătorii primăverii” în seara de 18 mai 1913. Lucrarea a fost prezentată sub formă de balet, sub coregrafia lui Vaclav Nijinski. Atunci, urletele, protestele şi fluierăturile au acoperit chiar şi sunetele orchestrei şi trebuie să menţionăm că această creaţie este una dintre cele mai zgomotoase din toată istoria muzicii. Poate zgomotos nu este un cuvânt prea potrivit pentru această tulburătoare pagină; să ne închipuim mai bine că este vorba de o enormă forţă muzicală ce se dezlănţuie. În această lucrare a lui Stravinski, primăvara este descrisă aşa cum era văzută de ruşii păgâni din timpuri obscure care aveau o teamă ancestrală pentru acest mister al reproducerii naturii în fiecare an. Spaima lor faţă de descătuşarea necunoscutelor forţe telurice ale pământului îi determina să sărbătorească acest mister prin sacrificarea unei fecioare. Publicul, atunci, nu cunoştea intenţia programatică ce stătea la baza lucrării, metafora ce privea groaza oamenilor primitivi, copleşiţi de evoluţiile violente ale naturii în regenerare. Această suită în treisprezece mişcări va deveni treptat cea mai aureolată lucrare simfonică din întreaga muzică a secolului XX. Chiar la un an după dezastrul de la premiera teatrală, ea a fost reluată în variantă simfonică, aşa cum o vom asculta pe scena Sălii Capitol. A înregistrat un succes răsunător care, de atunci până azi, a însoţit consecvent fiecare interpretare.”

Recital cameral Dialoguri muzicale | ANDREI IONIȚĂ – violoncel, NAOKO SONODA - pian
2023-04-20 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Dialoguri muzicale este un recital cameral ce îi aduce în fața publicului pe solistul în rezidență în 2023 al Filarmonicii Banatul Timișoara – violoncelistul ANDREI IONIȚĂ, și pe pianista NAOKO SONODA. Evenimentul are loc joi, 20 aprilie, de la ora 19:00, în Sala Capitol.

În program:
L VAN BEETHOVEN – Sonata nr. 2 în sol minor, op. 5
G. ENESCU – Piesă de concert (arr. ANDREI IONIȚĂ)
S. RAHMANINOV – Sonata op. 19 în sol minor

Recital de pian 4te PIANO | DRAGOȘ, MANUELA, DINU și IOAN MIHĂILESCU
2023-04-18 19:00 - 20:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
DRAGOȘ, MANUELA, DINU și IOAN MIHĂILESCU vă propun un recital de pian la 4, 6 și 8 mâini, intitulat 4te PIANO. Marți, 18 aprilie, de la ora 19:00, în Sala Capitol, veți putea audia:
C. SILVESTRI – Dansuri românești
J. BRAHMS – Dansuri ungare
S. BARBER – Pas de deux / Tango
E. GRIEG – Dansuri norvegiene
B. BARTÓK – Piese din Microcosmos
S. RAHMANINOV – Romanza și Vals
A. DVOŘAK – Dansuri slave
A. DVOŘAK – Dans slav
E. CHABRIER – Espagna

Concert vocal-simfonic | Dirijor: RADU POPA, dirijorul corului: IOSIF TODEA
2023-04-13 19:30 - 21:30 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra simfonică și Corul „Ion Românu” ale Filarmonicii Banatul Tmișoara se reunesc pentru un concert vocal-simfonic cu tema, joi, 13 aprilie 2023, de la ora 19:30, la Sala Capitol. Dirijorul concertului este maestrul RADU POPA, iar dirijorul corului este maestrul IOSIF TODEA.
Soliști: ALINA TODEA – soprană
COSMINA IVAN – mezzosoprană
IOSIA BALTEȘ – tenor
LUCIAN ONIȚA – bas
În program:
A. MOZART – Recviem în re minor, K. 626
MESSIAEN – L’ascension
În continuare, avancronica de concert, semnată de maestrul Mircea Tătaru:
„Pentru concertul vocal-simfonic al Filarmonicii „Banatul”, ce va avea loc între Paştele Catolic şi Paştele Ortodox, maestrul Radu Popa, ne propune spre audiţie două nestemate ale muzicii simfonice, chiar dacă depărtate între ele ca perioade de creaţie: Recviem în re minor, K.V. 626 de Wolfgang Amadeus Mozart şi „L`Ascension” de Olivier Messiaen.
Recviemul în re minor K.V.626 pentru solişti vocali, cor şi orchestră a fost ultima lucrare a marelui geniu al muzicii, cântecul său de lebădă. Deşi a fost comandat de Contele Walsegg-Stupach, în fapt se poate spune că Mozart l-a compus pentru propriile funerarii. Era foarte bolnav, avea mereu febră şi se simţea din ce în ce mai rău. Nu a reuşit să-l termine, murind la 5 decembrie 1791, la doar 35 de ani. A mai avut putere, cu o zi înainte, să le cânte unor prieteni părţi din neterminatul Recviem. După moartea lui Mozart, soţia sa, Constanze, l-a rugat pe unul dintre studenţii compozitorului să completeze lucrarea, şi Franz Süssmayr a făcut-o cu destul talent, compunând chiar el sau folosind schiţele maestrului şi reluând unele părţi. Să ne întoarcem la excentricul conte care i-a comandat lui Mozart compunerea Recviemului, prin mesageri anonimi. De multe ori Walsegg, un muzician amator în muzica de cameră, plătea compunerea unor lucrări pe care mai apoi le prezenta ca şi cum le-ar fi scris el. De această dată, a cerut un recviem pe care să-l prezinte prietenilor ca un omagiul adus de el pentru soţia sa dispărută de curând. El îi plătise lui Mozart jumătate de sumă în avans, astfel că soţia lui Mozart, Constance, a dorit în mare secret să termine compoziţia, punându-l la treabă pe elevul cel mai talentat al soţului ei. Dorea să nu se ştie că Mozart nu a putut termina lucrarea şi de asemenea, dorea restul de bani. Există multe taine încă neelucidate despre cine a completat în realitate lucrarea, despre cauzele reale ale morţii lui Mozart şi cum de a ajuns să fie înmormântat într-o groapă comună. Totuşi, cu privire la acest ultim aspect, trebuie să precizez că expresia găsită de cercetători în presa vremii — common grave, nu se referea la groapa comună, ci la mormântul comunal. Să părăsim aceste aspecte cu iz de anecdotică şi să arătăm cu deosebită emoţie că părerea unanimă a muzicologilor este că Mozart s-a stins cu opt măsuri înainte de a termina Lacrimosa, una dintre paginile cele mai minunate ale lumii muzicale. Îşi dă concursul Corul „Ion Românu” pregătit de maestrul Iosif Todea.
Solişti: soprana Alina Todea, mezzosoprana Cosmina Ivan, tenor Iosia Balteş şi basul Lucian Oniţa.
Olivier Messiaen s-a născut în 1908 la Avignon, Franţa, şi a murit la 84 de ani, la Paris. A fost unul dintre cei mai mediatizaţi compozitori ai vremii sale. În timpul Primului Război Mondial, a fost pe front unde a căzut prizonier, fiind închis într-un lagăr din Silezia. Acolo, a compus una dintre cele mai populare lucrări ale sale — Cvartetul pentru sfârşitul timpului. Mai apoi, a devenit profesor la Conservatorul din Paris şi organist la biserica La Trinité. În Statele Unite s-a remarcat datorită uriaşei sale Simfonii „Turangalîla” comandată de Filarmonica din Boston, care durează o oră şi jumătate. Muzica sa este foarte apreciată, în special, datorită ritmurilor şi culorilor sale. A manifestat un interes aproape fanatic pentru rolul ritmului în muzică. A studiat intens vechile ritmuri greceşti, hindi şi, în general, toate stilurile şi formulele ritmice până la poliritmia stravinskiană. De asemenea, era maestru în culorile muzicale. Susţinea că vede culori atunci când compune, în sensul că le asocia cu diferite tonalităţi, sau fragmente melodice, dar nu ne-a lăsat nimic teoretic în legătură cu opiniile sale. Messiaen a fost foarte aplecat spre religie, foarte multe dintre lucrările sale dezvăluind credinţa sa în miracolele şi revelaţiile sfintelor scripturi. L`ascension, 4 meditaţii pentru orchestră ne vorbeşte despre ascensiunea lui Isus Christos spre ceruri. Strofele din Scriptură şi poetica mistică ne oferă pasaje muzicale luxuriante, culori şi atmosferă extatică.”
Mircea Tătaru

Concert simfonic | Dirijor: RÓBERT FARKAS, solistă: ROSANNE PHILIPPENS
2023-04-07 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Vineri, 7 aprilie, de la ora 19:00, în Sala Capitol, vă invităm la un concert al Orchestrei simfonice a Filarmonicii Banatul Timșoara, dirijată de RÓBERT FARKAS. Veți avea ocazia, de asemenea, de a o asculta interpretând la o vioară „Barrere” Stradivarius din 1727 pe solista olandeză ROSANNE PHILIPPENS.

În program:
P. I. CEAIKOVSKI – Concertul pentru vioară și orchestră în re major, op. 35
J. BRAHMS- Simfonia nr. 3 în fa major, op. 90

În continuare, avancronica de concert, semnată de maestrul Mircea Tătaru:

„Cu ajutorul maestrului Róbert Farkas, dirijorul concertului din 7 aprilie, vom rămâne în sfera muzicii romantice, unde am fost săptămâna trecută prin intermediul muzicii lui Strauss şi Wagner. Vom asculta Concertul pentru vioară şi orchestră în re major op. 35 de Piotr Ilici Ceaikovski şi Simfonia nr. 3, în fa major op. 90 de Johannes Brahms.Continuând drumul lui Glinka, acela care a întemeiat şcoala naţională rusă, şi aflându-se pe aceleaşi coordonate artistice cu reprezentanţii grupului celor cinci, Ceaikovski a contribuit hotărâtor la crearea simfonismului rus, la dezvoltarea genului de operă şi a baletului. Caracterul romantic al propriei sale vieţi, un romantism de esenţă melancolică şi tristă, s-a răsfrânt esenţialmente în creaţia sa, o lume sinceră şi adevărată. Aceasta este raţiunea pentru care cea mai mare parte a operelor sale rezistă de-a lungul timpului, sunt mereu aşteptate de melomani.
Concertul a fost început în martie 1878, la Clarand, lângă lacul Geneva, unde Ceaikovski se afla la odihnă pentru a-şi reveni din criza depresivă cauzată de ruinarea căsniciei sale. Un elev al său, Josif I. Kotek, l-a stimulat pentru a scrie acest concert şi, într-un timp foarte scurt, l-a compus şi l-a orchestrat. Concertul a fost dedicat violonistului Adolf Brodskij, care l-a cântat în primă audiţie europeană la Viena, în 1881, sub conducerea lui Hans Richter, căci prima audiţie absolută a fost la New York în 1879, concert dirijat de Leopold Damrosh. Privit prin prisma structurii formei, concertul a fost conceput în ideea modelului clasic, deşi prin Ceaikovski, suntem în plin romantism, unde forma începe să urmeze tot mai mult curajul sentimentelor. Concertul este, desigur, o piatră de încercare pentru orice violonist, dar nu este scris de un neştiutor al tainelor viorii, este scris violonistic. Confruntarea adevărată cu această minunată pagină dedicată viorii se petrece la nivelul interpretării. Solistă va fi violonista Rosanne Philippens.
Comentatori ai creaţiei lui Brahms spun despre simfonia a treia că este cea mai brahmsiană simfonie, datorită intensităţii vibraţiei autobiografice. Ascultând simfonia ai impresia unei pătrunderi profunde nu numai în lumea întunecată a baladelor, dar, totodată, şi în universul sensibil al unui erou din Germania nordică, cu care Brahms s-a identificat. La împlinirea vârstei de 50 de ani, şi-a oferit un cadou aniversar — simfonia a treia, anul 1883 fiind anul acestei singure creaţii.
Această baladă de proporţii monumentale are valenţe decisiv eroice, de unde şi denumirea pe care i-au dat-o unii muzicologi — Eroica. Premiera a avut loc la Viena, în 2 decembrie, 1883. A înregistrat un mare succes, fiind imediat programată în marile oraşe europene. Compozitorul Edward Elgar spunea că «ascultând simfonia a treia a lui Brahms, mă simt un cârpaci»”.
Mircea Tătaru

RECITAL CAMERAL - April’s “b” fools
2023-04-04 19:00 - 20:00 | Sinagoga din Cetate, Str. Mărășești, nr. 6, Timișoara, Timiș, România
Recitalul cameral April’s “b” fools este eveniment inspirat de alterația muzicală bemol. În 4 aprilie, de la ora 19:00, la Sinagoga din Cetate, sunteți invitați să audiați lucrările scrise de compozitori ale căror nume încep cu inițiala semnului grafic muzical: J. S. BACH, B. BARTOK, M. BLAVET și L. BERIO.

Soliști:
ANDREI MIHAIL RADU – vioară
DOREL IUGA – flaut
RADU ȚAGA – fagot

În program:
J. S. BACH – Triosonata nr. 5, Bwv 529, Largo
B. BARTOK – 44 duete pentru două viori, sz. 98, numerele 14, 4, 17, 16, 35
M. BLAVET – Les Sauvages din Deuxième Recueil de pièces pour les flûtes traversières
L. BERIO – 33 duete pentru două viori, numerele 4, 1, 3
B. BARTOK – 44 duete pentru două viori, sz. 98, numerele 7, 26, 27, 36
J. S. BACH – Triosonata nr. 5, Bwv 529, Allegro
B. BARTOK – 44 duete pentru două viori, sz. 98, numerele 6, 22, 21, 32, 10, 44
M. BLAVET – La Furstenberg din Première Recueil de pièces pour les flûtes traversières L. BERIO – 33 duete pentru două viori, numerele 26, 24, 29, 28
J. S. BACH – Triosonata nr. 4, Bwv 528, Andante

Concert vocal-simfonic extraordinar Cuvântul | Dirijor: GABRIEL BEBEȘELEA
2023-03-31 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Vineri, 31 martie 2023, Orchestra simfonică și corul „Ion Românu” ale Filarmonicii Banatul Timișoara vă invită la un concert vocal – simfonic extraordinar, sub bagheta dirijorală a maestrului GABRIEL BEBEȘELEA, dirijor în Rezidență pentru anul 2023 al Filarmonicii Banatul Timișoara. Dirijorul corului va fi maestrul IOSIF TODEA.
În program:
R. STRAUSS – Traumlicht
R. WAGNER/GOTTWALD – Wesendonck Lieder: Träume
R. STRAUSS – 2 Gesänge, op. 34, 1. Der Abend
R. WAGNER/MAAZEL – Der Ring ohne Worte
În continuare, avancronica de concert, semnată de maestrul Mircea Tătaru:
„Concertul vocal-simfonic din ultima zi a lunii martie, ne dezvăluie frumuseţea şi forţa expresivă a cuvântului însoţit de muzică. Desigur, corul „Ion Românu” pregătit de maestrul Iosif Todea va avea un important rol în acest concert. Dirijorul, maestrul Gabriel Bebeşelea ne propune două lucrări ale lui Richard Strauss — Traumlicht, op. 123 nr. 2 şi 2 Gesänge, op. 34 nr. 1 – Der Abend şi două lucrări ale lui Richard Wagner — Wesendonck Lieder. Träume nr.5 şi Der Ring ohne worte.
Pentru cei care nu cunosc dimensiunea personalităţii acestui mare muzician, să spunem că în seara zilei de 8 septembrie 1949, aproape toate posturile de radio şi-au schimbat programele, cei mai de seamă dirijori şi cele mai mari orchestre au cinstit în acele clipe amintirea lui Richard Strauss. Traumlicht, Lumina visului, este al doilea cor din Trei coruri bărbăteşti, op. 123. Fiind în juriul unor diferite concursuri corale, la finele secolului al XIX-lea, Strauss a devenit foarte interesat de corurile bărbăteşti. Aceasta, datorită posibilităţilor vocale şi specificului acestor voci, capabile şi de culori orchestrale. Compus în 1935, Traumlicht exprimă preocupările lui Strauss în legătură cu demisia din funcția de preşedinte al Camerei de Muzică a Reichului. De asemenea, era nemulţumit că au fost interzise spectacolele cu opera „Femeia tăcută”. Nazismul era în plină ascensiune. Ideea de bază, la fel ca în celebra sa creaţie vocală — Un motet german, este că puterea întunericului nu poate învinge interiorul uman.
Strauss, încă de la 17 ani, când era elev la un liceu din München, cânta în cor. A continuat să facă parte din diferite coruri, astfel că era apropiat de cerinţele şi tehnica din muzica ansamblurilor coralei. În 1897, compune două cântece pentru cor mixt la 16 voci, a cappella. Primul cântec, pe care-l vom asculta, se numeşte Abend, Seara, după un poem de Friedrich Schiller. Este momentul când zeul soarelui, Phebus, coboară carul din cer şi se alătură zeiţei mării, Tethys. Năzdrăvanul Cupidon ia frâiele şi îndeamnă caii să bea, în timp ce cei doi se abandonează.
Otto Wesendonck era un negustor de mătase, dar şi un susţinător al artelor. El era un fel de bancher al lui Wagner, căci îl ajuta cu bani pentru proiectele sale artistice, fără să-i ceară înapoi. În casa lui Otto a cunoscut-o pe soţia acestuia, Mathilde, între ei născându-se o dragoste intensă. Dacă privim un tablou al vremii se vede că era o femeie deosebit de frumoasă, iar dacă spunem că scria poezii cu mult talent, se poate înţelege ce l-a subjugat pe Wagner. Posibil ca dragostea lor să fi fost platonică, pentru că descoperirea iubirii lor nu a declanşat un scandal. Minna Wagner i-a trimis Mathildei o scrisoare plină de reproş, dar pe un ton moderat. Cele două familii au rămas vecine, dar relaţiile s-au răcit. Wagner a plecat la Venezia unde a compus opera „Tristan şi Isolda”, una dintre cele mai răscolitoare experienţe sentimentale cunoscute. Foarte rare sunt cazurile în care Wagner a folosit textele altora pentru muzica sa. Una dintre excepţii sunt Liedurile Wesendonck, compuse pe versurile iubitei sale, de remarcabilă frumuseţe. Vineri seara, însă, vom avea parte de transcripţia lui Clytus Gottvald. Acesta, compozitor, dirijor şi muzicolog s-a specializat pe muzica de cor, făcând transcripţii pentru ansamblu coral la diverse lucrări clasice. În cazul lucrărilor lui Wagner sau Mahler, el a reuşit să transfere calităţile orchestrei romantice în cele ale ansamblului coral, îmbogăţind lumea magică a acestuia.
În final, o idee generoasă. Vom avea parte tot de un aranjament, de astă dată al lui Lorin Varencove Maazel, violonist, compozitor şi dirijor, a cărui artă am cunoscut-o mulţi dintre noi, căci a decedat în 2014. Cel mai mare proiect muzical al lui Wagner a fost Inelul Nibelungilor, constituit din patru opere: Aurul Rinului, Walkiria, Siegfried şi Amurgul Zeilor. Cântat integral, ar dura cam 15 ore. Maazel a reuşit să întocmească o suită orchestrală care durează puţin mai mult de o oră, dar care cuprinde cele mai importante momente ale monumentalei opere, presărate cu leitmotivele specific wagneriene”.
Mircea Tătaru

Recital romantic in mezzo/piano | AURA TWAROWSKA – mezzosoprană, DRAGOȘ MIHĂILESCU - pian
2023-03-30 19:00 - 20:30 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Mezzosoprana de talie mondială, AURA TWAROWSKA va susține un recital vocal, joi, 30 martie, de la ora 19:00, pe scena Sălii Capitol, acompaniată de pianistul DRAGOȘ MIHĂILESCU – solist al Filarmonicii Banatul Timișoara.
În program, lucrări de R. SCHUMANN, F. CHOPIN, P. I. CEAIKOVSKI.

Recital cameral romantic
2023-03-28 19:00 - 20:30 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Elevii Liceului de Artă „Ion Vidu” Timișoara vă invită la un recital cameral romantic, marți 28 martie, 2023, de la ora 19:00.

În cadrul evenimentului ce va avea loc în Sala Capitol a Filarmonicii Banatul Timișoara vom audia lucrări ale compozitorilor: G. BIZET, P. DE SARASATE, F. WAXMAN, J. BRAHMS, F. LISZT, S. RAHMANINOV.

Recital cameral | ȘTEFAN CAZACU - violoncel, MIRCEA MARIAN - violoncel
2023-03-25 19:00 - 20:30 | Mansarda Bastionului Maria Theresia, Strada Hector, Nr.1, Timișoara, Timiș
Sâmbătă, 25 martie 2023, vă invităm să luați parte la un recital cameral susținut de violonceliștii ȘTEFAN CAZACU și MIRCEA MARIAN. Evenimentul are loc de la ora 19:00, la Bastionul Maria Theresia.
În program:
J. B. BARRIERE – Sonata în sol major pentru două violoncele
J. J. F. DOTZAUER – Variațiuni pe tema „La ci darem la mano” din opera „Don Giovanni”
L. BOCCHERINI – Sonata în do major pentru două violoncele
J. OFFENBACH – Duo pentru violoncele în la minor, op. 53
D. POPPER – Suita pentru două violoncele, op. 16

Concert simfonic | MARIA MARICA – vioară, CORNELIUS ZIRBO – violoncel, CADMIEL BOȚAC – pian
2023-03-24 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra simfonică a Filarmonicii Banatul Timișoara, dirijată de maestrul RADU POPA, alături de soliști: MARIA MARICA – vioară, CORNELIUS ZIRBO – violoncel, CADMIEL BOȚAC – pian (câștigători ai concursului New Hope) vă invită să audiați vineri, 24 martie 2023, de la ora 19:00:
Concertul pentru pian și orchestră nr. 20 în re minor, KV 466 de W. A. MOZART
Concertul pentru vioară și orchestră în mi minor, op. 64 de F. MENDELSSOHN
Variațiunile pe o temă Rococo, op. 33, pentru violoncel și orchestră de P. I. CEAIKOVSKI.
În continuare, avancronica de concert, semnată de maestrul Mircea Tătaru:

„Prima dată în această stagiune avem parte de un concert de concerte.Invitaţi sunt căştigătorii Concursului New Hope 2021. Sub conducerea maestrului Radu Popa vom asculta: Variaţiunile pe o temă Rococo pentru violoncel şi orchestră, op. 33 de Piotr Ilici Ceaikovski, Concertul pentru pian şi orchestră nr. 20 în re minor K.V. 466 de Wolfgang Amadeus Mozart şi Concertul pentru vioară şi orchestră în mi minor, op. 64 de Felix Mendelssohn-Bartholdy.
Violoncelistul Cornelius Zirbo ne va dezvălui frumuseţea Variaţiunilor rococo. Până la începutul primăverii lui 1877, când a terminat această lucrare concertantă, Ceaikovski nu prea a fost atras de lucrările în formă de variaţiuni. O singură piesă pentru pian, op. 19 nr. 6, fusese scrisă folosind această modalitate de a compune. Problema majoră care se pune este ca variaţiunile, care se bazează pe o temă comună, să prezinte diversitate, să stârnească interesul, să nu fie monotone. Acest pericol, Ceaikovski l-a evitat datorită măiestriei sale desăvârşite. A mai reuşit să creeze mici pasaje cu rol de punte de la o variaţiune la alta. Lucrarea a fost dedicată violoncelistului Wilhelm Fitzenhagen, care mai târziu, a încercat să adauge pasaje violoncelului solo, ceea ce a dus la nemulţumiri ale editorilor, dar nu numai lor. Petr Jurgenson, cel mai mare publicist rus de la începutul secolului XX, a protestat, şi într-o scrisoare adresată compozitorului, se exprima în final „Dumnezeule! Ceaikovski să fie corectat de Fitzenhagen?!”
Iată un concert aproape romantic pentru clasicul Mozart. Nu degeaba a fost concertul preferat al lui Ludwig van Beethoven. Între cele 27 de concerte pentru pian, doar două sunt într-o tonalitate minoră, acesta în re minor, numerotat ca al douăzecilea şi cel cu numărul douăzecişipatru. Această tonalitate, cât şi zbaterile romantice întâlnite, în special la început, ca nişte furtuni de rău augur, ne sugerează reminiscenţe dramatice din opera sa Don Giovanni. În totalitatea sa, concertul ne oferă stări diverse şi o gamă largă de sentimente, fiecare auditor, indiferent de opţiuni, va avea partea sa de satisfacţie. A fost compus la Viena în 1785. Pe scena Capitol el va fi interpretat de pianistul Cadmiel Boţac.
Fiind dirijor principal la orchestra Gewandhaus din Leipzig, Mendelssohn l-a propus concertmaestru pe prietenul său din copilărie, Ferdinand David, un foarte bun violonist. În 1838, i-a propus acestuia colaborarea la un concert pentru vioară. Șase ani a durat munca la perfecţionarea lucrării, timp în care a colaborat mereu cu David. Probabil că sugestiile acestuia au fost de folos şi au ajutat la elaborarea unui concert cu multe inovaţii. Deşi fiecare dintre cele trei părţi tradiţionale are structura obişnuită — repede-rar-repede — există noutăţi cum ar fi lipsa introducerii orchestrale, violonistul intrând cu tema chiar în măsura a doua, faptul că fiecare parte se leagă de următoarea prin mici pasaje de trecere. Apoi, cadenţa solistului din prima parte nu este lăsată la voia interpretului, ci a fost compusă de Mendelssohn şi introdusă organic la mijlocul părţii. Premiera s-a petrecut la 13 martie 1845 cu Ferdinand David solist. Compozitorul fiind bolnav, concertul a fost dirijat de Niels Gade, în tinereţe un mare violonist, originar din Danemarca. Concertul a fost reluat în 23 octombrie, acelaşi an, cu Mendelssohn la conducere. Este primul concert reprezentativ al noii ere romantice, ale cărei porţi se deschiseseră, şi este inclus între marile concerte care vor urma în Germania, cele ale lui Beethoven, Brahms şi Bruch. Cronicarii le-au atribuit câte o caracteristică fiecăruia. Concertului lui Mendelssohn i-au spus Giuvaerul inimii. Solistă va fi violonista Maria Marica.”
Mircea Tătaru
